Simon Plum

Simon Plum (født februar 1948) er en dansk filmfotograf og filminstruktør.

Biografi
Simon Plum er tredje søn af fysioterapeut Margrethe Plum og arkitekt Harald Plum. 

Plum gik de første fem år i Øverød Skole og derefter på den nybyggede Vangebo Skole, indtil 10. klassetrin, som afsluttedes med en realeksamen i 1964. Plum gik derefter i lære som bygningssnedker i firmaet Johannes Madsen og søn, med henblik på senere at uddanne sig til arkitekt. Efter svendebrev i maj 1968 foretog Plum en udlandsrejse med fotografiapparat til især London, som blev en inspiration for meget af hans senere virke. Plum oprettede i efteråret 1968 et lille kollektiv med venner og kærester i et tre etagers byggeforenings hus i Heisesgade 28 i Svanemøllen. Her mødtes venner og kunstnere og arbejdede med tekstildesign, foto, musik og film. 

Plum dannede par med tekstilkunstneren og skolelæreren Pia Hein i maj 1976. Pia Hein havde fra et tidligere forhold datteren Stine Hein født september 1974 og fødte i april 1977 datteren Eva Hein Plum og datteren Marie Hein Plum i februar 1984.

Karriere
I foråret 1972 stiftede Plum sammen med en fotografven filmselskabet Film & Lyd, som i begyndelsen arbejdede med fast billedfotografi til bl.a. Hvalsøspillemændene og eksperimental film i samarbejde med Det Danske Filminstituts nystartede Workshop i Lyngby. Kollektivet flyttede i 1973 til stort hus på Skovvej 7 i Gentofte, hvor aktiviteterne udvikledes yderligere. Samtidig med istandsættelser af ejendommen, produceredes den første, større dokumentarfilm om alternativ energi, som svar på oliekrisen i 1973. Det blev til dokumentarfilmen Naturlig energi, der som måske den første film i verden beskrev vindenergiens og solenergiens muligheder, og som blev et økonomisk fundament idet den solgte til TV i mange lande og blev begyndelsen til en meget lang række af film igennem de påfølgende godt 25 år. 

Plum blev uddannet som filmfotograf på Den Danske Filmskole i Store Søndervoldstræde på Christianshavn i årene 1976-79. Plum arbejdede derefter både med filmfotografiet og med at udvikle filmselskabet Film & Lyd i samarbejde med 4 medejere. Film & Lyd flyttedes i 1983 til nye lokaler i Bredgade 63 A i København, hvor det forblev indtil 1997, hvor nye lokaler på Enigheden ved Lygten i Nord Vest kvarteret blev indtaget. Plum afhændede senere Film og Lyd til nye ejere og trådte endeligt ud af Film & Lyd i 2002.

En film for Danida instrueret af Plum selv om vandforsyning i Tanzania, Maji betyder Vand, førte i 1983 Plum til Afrika for første gang. Afrika blev siden et yndet mål for Plums filmarbejde, som efterhånden førte ham til alle kontinenter.  

I samarbejde med filminstruktøren Lise Roos fotograferede Plum en række TV-dokumentarer 1994-97. 

Et efterfølgende samarbejde med den unge filminstruktør Anders Østergaard førte til en række dokumentarfilm, der fik stor bevågenhed og vandt priser i ind og udland. Blandt filmene kan nævnes
Malaria! fra 2002, der beskrev en alvorlig sygdom som medicinalindustrien ikke viser interesse for, filmen Tintin og mig om Hergé fra 2003, og filmen om Gasolin' fra 2006, der havde premiere i 41 biografer i hele landet (det hidtil største antal premierebiografer for en dokumentarfilm i Danmark) og et lanceringsbudget på 1,25 mio. kr. (også det højeste nogensinde til en dokumentarfilm).  Filmen Burma VJ om munkenes opstand i Burma i 2007 gik verden rundt og modtog mere end 50 priser samt en Oscarnominering.

Et samarbejde med filminstruktøren Mette Knudsen førte i 2006 til dokumentarfilmen Den hemmelige smerte, der beskrev kvindelig omskæring (kønslemlæstelse) i Sierra Leone.

Plum fungerede som formand for Dansk Filmfotograf Forbund (DFF) i årene 1983-91.

Hæder
2005 Dansk Filmfotograf Forbunds ‘Klukpris’

Filmografi

Se også 
 slægten Plum

Referencer

Eksterne henvisninger 
Filmografi: Simon Plum. Dansk Filmfotograf Forbund. Hentet 18. september 2021.
 

Filmfotografer fra Danmark
Filminstruktører fra Danmark
Simon
Danskere i 1900-tallet
Danskere i 2000-tallet